b'\n_START_ARTICLE_\nNauvoo\n_START_SECTION_\nPerustaminen\n_START_PARAGRAPH_\n1830-luvulla alueelle yritettiin perustaa Commence City -niminen kaupunki. Alueelle ei kuitenkaan syntynyt mainittavaa asutusta, koska se oli ep\xc3\xa4terveellist\xc3\xa4 suomaata, jossa asusti malarias\xc3\xa4\xc3\xa4ski\xc3\xa4. Commence City k\xc3\xa4sitti vain muutamia pieni\xc3\xa4 taloja._NEWLINE_Kun my\xc3\xb6hempien aikojen pyh\xc3\xa4t oli karkotettu Missourin osavaltiosta vuonna 1838, he alkoivat etsi\xc3\xa4 itselleen asuinsijaa l\xc3\xa4nnest\xc3\xa4. Koska liikkeen johtaja Joseph Smith oli vankilassa, liikkeen v\xc3\xa4liaikaisena johtajana toiminut Sidney Rigdon valitsi Commence Cityn alueen pyhien keskuspaikaksi. Vapauduttuaan vankilasta Smith saapui itsekin kaupunkiin, jonka h\xc3\xa4n nimesi \xe2\x80\x9dkauniiksi\xe2\x80\x9d._NEWLINE_Kauniista nimest\xc3\xa4\xc3\xa4n huolimatta kaupungin alue oli enimm\xc3\xa4kseen suota ja r\xc3\xa4mett\xc3\xa4. Malarian lis\xc3\xa4ksi lavantauti ja kolera tekiv\xc3\xa4t tuhojaan paikalle asettautuneiden pyhien keskuudessa. He eliv\xc3\xa4t yleens\xc3\xa4 s\xc3\xa4iden armoilla teltoissa, maakuopissa tai vankkureissa. Smith j\xc3\xa4rjesti tehokkaan soiden kuivatusohjelman, mik\xc3\xa4 teki seudusta terveellisemm\xc3\xa4n. H\xc3\xa4n ryhtyi my\xc3\xb6s organisoimaan voimaper\xc3\xa4isesti kaupungin rakentamista \xe2\x80\x9dSiionin kaupungiksi\xe2\x80\x9d. Kaupungille laadittiin selke\xc3\xa4 ruutuasemakaava ja kaupungin keskukseksi suunniteltiin kukkulan laelle pystytett\xc3\xa4v\xc3\xa4 suuri temppeli. Lis\xc3\xa4ksi kaupunkiin oli tarkoitus rakentaa useita julkisia rakennuksia. Rakennuskannan oli tarkoitus koostua enimm\xc3\xa4kseen Uuden-Englannin tyylisist\xc3\xa4 yhden perheen omakotitaloista, joita ymp\xc3\xa4r\xc3\xb6isi oma puutarha. Kaupungista oli tarkoitus tulla pitk\xc3\xa4lti omavarainen._NEWLINE_Kev\xc3\xa4\xc3\xa4ll\xc3\xa4 1840 Smith sai avustajakseen John C. Bennettin, kyvykk\xc3\xa4\xc3\xa4n miehen, jolla oli kokemusta kaupungin hallinnosta ja rakentamisesta. Bennettin ehdotuksesta kaupungille laadittiin oma j\xc3\xa4rjestyss\xc3\xa4\xc3\xa4nt\xc3\xb6, jonka mukaan kaupungilla oli oma itsehallinto, yliopisto, oikeusistuin ja pormestari sek\xc3\xa4 omat aseelliset puolustusjoukot, \xe2\x80\x9dNauvoon legioona\xe2\x80\x9d. Bennettist\xc3\xa4 tuli kaupungin ensimm\xc3\xa4inen pormestari._NEWLINE_Kaupungin v\xc3\xa4kiluku kasvoi nopeasti. Uuden-Englannin osavaltioiden ohella kaupunkiin muutti runsaasti asukkaita Britanniasta, jossa pyh\xc3\xa4t tekiv\xc3\xa4t tehokasta l\xc3\xa4hetysty\xc3\xb6t\xc3\xa4. Kaupungin rakennuskanta kasvoi voimakkaasti. Huhtikuun 6. p\xc3\xa4iv\xc3\xa4n\xc3\xa4 1841 temppelin rakennuspaikalla pidettiin maanmurtotilaisuus, ja temppelin rakentaminen alkoi. _NEWLINE_Uskonnollisesti Nauvoon aika merkitsi my\xc3\xb6hempien aikojen pyhille suuren kehittymisen aikaa. Useat kirkolle t\xc3\xa4rkeist\xc3\xa4 ilmoituksista saatiin Nauvoossa, ja siell\xc3\xa4 otettiin k\xc3\xa4ytt\xc3\xb6\xc3\xb6n endaumenttiseremonia, toinen voitelu ja sijaiskasteet ja -konfirmaatiot kuolleiden puolesta. My\xc3\xb6s kirkon hallintoj\xc3\xa4rjestys vakiintui Nauvoossa. Kirkon naisj\xc3\xa4rjest\xc3\xb6, Apuyhdistys, j\xc3\xa4rjestettiin Nauvoossa. Nauvoon aikana profeetta Joseph Smith alkoi my\xc3\xb6s harjoittaa moniavioisuutta.\n_START_SECTION_\nRistiriidat ja mormonien l\xc3\xa4ht\xc3\xb6 l\xc3\xa4nteen\n_START_PARAGRAPH_\nKev\xc3\xa4\xc3\xa4ll\xc3\xa4 1842 pormestari Bennett j\xc3\xa4i kiinni avioliiton ulkopuolisista suhteista. H\xc3\xa4n selitti my\xc3\xb6s profeetta Joseph Smithin syyllistyneen vastaavanlaisiin suhteisiin, joita h\xc3\xa4n kutsui \xe2\x80\x9dhengelliseksi vaimollisuudeksi\xe2\x80\x9d. Smith kiisti syyt\xc3\xb6kset ja moniavioisuutensa jyrk\xc3\xa4sti, ja syyt\xc3\xb6kset olivatkin osin perusteettomia: Smithin kohdalla kyse oli salaisista avioliitoista, kun taas Bennett harjoitti vapaata rakkautta. Bennett karkotettiin Nauvoosta, ja Smithist\xc3\xa4 tuli h\xc3\xa4nen seuraajansa pormestarina. Bennett alkoi profiloitua mormonismin katkerana vastustajana, joka hy\xc3\xb6kk\xc3\xa4ili kirjoituksissaan Smithi\xc3\xa4 ja h\xc3\xa4nen seuraajiaan vastaan._NEWLINE_Vuonna 1844 j\xc3\xa4nnitteet nopeasti kasvavan Nauvoon ja sen ymp\xc3\xa4rist\xc3\xb6n v\xc3\xa4lill\xc3\xa4 kasvoivat tasaisesti. Nauvoossa oli 12\xc2\xa0000 asukasta, eli se oli l\xc3\xa4hes yht\xc3\xa4 suuri kuin 15\xc2\xa0000 asukkaan Chicago. Ymp\xc3\xa4rist\xc3\xb6n asukkaat syyttiv\xc3\xa4t Smithi\xc3\xa4, joka oli kaupungin pormestari, sen ylin tuomari ja Nauvoon legioonan komentaja, itsevaltiudesta ja halusta pystytt\xc3\xa4\xc3\xa4 teokratia. Muut asukkaat pelk\xc3\xa4siv\xc3\xa4t, ett\xc3\xa4 mormonit voisivat kaapata osavaltiossa vallan keskitt\xc3\xa4m\xc3\xa4ll\xc3\xa4 \xc3\xa4\xc3\xa4nens\xc3\xa4 mormonistisille ehdokkaille. Ep\xc3\xa4luuloja ei h\xc3\xa4lvent\xc3\xa4nyt se, ett\xc3\xa4 Smith ilmoitti pyrkiv\xc3\xa4ns\xc3\xa4 Yhdysvaltain presidentiksi._NEWLINE_Kev\xc3\xa4\xc3\xa4ll\xc3\xa4 1844 er\xc3\xa4s kaupungin korkea-arvoisimmista pyhist\xc3\xa4, William Law, katkaisi v\xc3\xa4lins\xc3\xa4 Smithin kanssa. Law perusti oman lehden, Nauvoo Expositorin, jossa h\xc3\xa4n paljasti kirkon johtajan harjoittavan moniavioisuutta. Smith haastoi Law\xe2\x80\x99n oikeuteen \xe2\x80\x9djulkisesta rauhanh\xc3\xa4irinn\xc3\xa4st\xc3\xa4\xe2\x80\x9d, tuomitsi h\xc3\xa4net kaupungin tuomarin ominaisuudessa syylliseksi, m\xc3\xa4\xc3\xa4r\xc3\xa4si lehden lakkautettavaksi ja kirjapainon h\xc3\xa4vitett\xc3\xa4v\xc3\xa4ksi, sek\xc3\xa4 pani p\xc3\xa4\xc3\xa4t\xc3\xb6ksen Nauvoon legioonan komentajana toimeen. T\xc3\xa4m\xc3\xa4 kiristi mormonien ja ei-mormonien v\xc3\xa4lit avoimen yhteenoton partaalle. L\xc3\xa4heisen Carthagen kaupungin asukkaat vangitsivat Smithin kaupungin vankilaan. _NEWLINE_Joseph ja Hiram Smith kuolivat 27. kes\xc3\xa4kuuta 1844 raivostuneen v\xc3\xa4kijoukon hy\xc3\xb6k\xc3\xa4tty\xc3\xa4 ampuen vankilaan. Smithit olivat salakuljettaneet vankilaan k\xc3\xa4siaseet. Hy\xc3\xb6kk\xc3\xa4\xc3\xa4j\xc3\xa4t onnistuivat ampumaan ensin Hiramin. Joseph puolustautui v\xc3\xa4kijoukkoa vastaan aseellaan ovenraosta ja joutui ammutuksi yritt\xc3\xa4ess\xc3\xa4\xc3\xa4n paeta ikkunasta. _NEWLINE_T\xc3\xa4m\xc3\xa4n j\xc3\xa4lkeen Nauvoon ahdinko syveni nopeasti, ja talvella 1844\xe2\x80\x931845 mormonien johtoon kohonnut Brigham Young p\xc3\xa4\xc3\xa4tti hyl\xc3\xa4t\xc3\xa4 kaupungin ja johtaa joukkonsa kauas l\xc3\xa4nteen nykyisen Utahin osavaltion alueelle. Kaupungin asukkaista suurin osa evakuoitiin Mississippijoen yli talvella hirvitt\xc3\xa4viss\xc3\xa4 olosuhteissa, ja he p\xc3\xa4\xc3\xa4tyiv\xc3\xa4t talven armoille paljaan taivaan alle. Temppeli tosin pystyttiin vihkim\xc3\xa4\xc3\xa4n k\xc3\xa4ytt\xc3\xb6\xc3\xb6n 30. huhtikuuta 1845, mutta muutaman viikon kuluttua kiihtynyt v\xc3\xa4kijoukko miehitti ja h\xc3\xa4p\xc3\xa4isi sen. My\xc3\xb6hemmin tuhopolttaja sytytti sen tuleen ja tornado t\xc3\xa4ydensi h\xc3\xa4vityksen. Suurin osa kaupungin asukkaista evakuoitiin tai pakeni, ja Nauvoosta tuli l\xc3\xa4hes autio kaupunki._NEWLINE_Smithin leski Emma Hale Smith j\xc3\xa4i lapsineen kaupunkiin. My\xc3\xb6hemmin h\xc3\xa4nen poikansa Joseph Smith III j\xc3\xa4rjesti Reorganisoidun my\xc3\xb6hempien aikojen pyhien Jeesuksen Kristuksen kirkon (nyky\xc3\xa4\xc3\xa4n Kristuksen yhteis\xc3\xb6), jonka p\xc3\xa4\xc3\xa4majaksi tuli Nauvoo. Emma Smith nai saksalaissyntyisen upseerin Lewis C. Bidamonin ja j\xc3\xa4i yhdess\xc3\xa4 h\xc3\xa4nen kanssaan pit\xc3\xa4m\xc3\xa4\xc3\xa4n Nauvoohon Joseph Smithin sinne aikoinaan perustamaa hotellia.\n_START_SECTION_\nIcaria\n_START_PARAGRAPH_\nVuonna 1849 Nauvoon rakennuksineen osti ranskalainen utopiasosialisti \xc3\x89tienne Cabet ja h\xc3\xa4nen ikarialaisina tunnettu kannattajajoukkonsa, jotka perustivat sinne Cabet\xe2\x80\x99n kirjoituksiin perustuneen Icaria-nimisen ihanneyhteis\xc3\xb6n. Yhteis\xc3\xb6n toiminta pohjautui sen j\xc3\xa4senien hyv\xc3\xa4ksym\xc3\xa4\xc3\xa4n peruskirjaan, jonka esikuvana oli Cabet\xe2\x80\x99n romaanissa Voyage en Icarie kuvattu kuvitteellinen yhdyskunta. Icariassa oli k\xc3\xa4yt\xc3\xb6ss\xc3\xa4 yhteisomistus yksityisen omaisuuden sijasta ja ty\xc3\xb6t keskitettiin yhteisiin ty\xc3\xb6pajoihin. Lapset kasvatettiin nelivuotiaista alkaen kodin ulkopuolella ja se saivat vierailla vanhempiensa luona vain sunnuntaisin, jotta he samaistuisivat koko yhteis\xc3\xb6\xc3\xb6n oman perheens\xc3\xa4 sijasta. P\xc3\xa4\xc3\xa4t\xc3\xb6kset tehtiin kerran viikossa yhteiskokouksessa, jossa \xc3\xa4\xc3\xa4nivaltaisia olivat sek\xc3\xa4 miehet ett\xc3\xa4 naiset. Yhteis\xc3\xb6n puheenjohtaja sek\xc3\xa4 taloudesta, maanviljelyst\xc3\xa4, tuotannosta ja koulutuksesta vastanneet nelj\xc3\xa4 virkailijaa valittiin vaalilla kerran vuodessa. Kokous hyv\xc3\xa4ksyi \xc3\xa4\xc3\xa4nestyksell\xc3\xa4 yhteis\xc3\xb6\xc3\xb6n uusiksi j\xc3\xa4seniksi pyrkiv\xc3\xa4t, kun n\xc3\xa4m\xc3\xa4 olivat asuneet Icariassa v\xc3\xa4hint\xc3\xa4\xc3\xa4n nelj\xc3\xa4 kuukautta ja maksaneet 80 dollarin j\xc3\xa4senmaksun. Icarian yhteis\xc3\xb6 hajosi jo muutaman vuoden kuluttua, kun enemmist\xc3\xb6 j\xc3\xa4senist\xc3\xa4 kyll\xc3\xa4styi Cabet\xe2\x80\x99n itsevaltaisuuteen, ja h\xc3\xa4n l\xc3\xa4hti pois vieden mukanaan uskollisimmat tukijansa.\n_START_SECTION_\nNyky\xc3\xa4\xc3\xa4n\n_START_PARAGRAPH_\nNyky\xc3\xa4\xc3\xa4n sek\xc3\xa4 Kristuksen yhteis\xc3\xb6 ett\xc3\xa4 MAP-kirkko omistavat suuria osia Nauvoon kaupungista. Siell\xc3\xa4 voi tutustua esimerkiksi Joseph Smithin kotiin, h\xc3\xa4nen omistamaan Red Brick Storen kauppaan ja hotelliin, Brigham Youngin kotitaloon sek\xc3\xa4 Emma ja Joseph Smithin hautoihin. Eri mormonistisiin ryhmittymiin kuuluvat pyhiinvaeltajat ja turistit tutustuvat kaupunkiin mielell\xc3\xa4\xc3\xa4n, ja matkailu onkin kaupungin t\xc3\xa4rkein elinkeino. Kes\xc3\xa4kuussa 2002 MAP-kirkon uudelleen rakennuttama Nauvoon temppeli vihittiin k\xc3\xa4ytt\xc3\xb6\xc3\xb6n._NEWLINE_1. huhtikuuta 2004 Illinoisin osavaltion edustajainhuone hyv\xc3\xa4ksyi yksimielisesti p\xc3\xa4\xc3\xa4t\xc3\xb6slauselman, jossa se tuomitsi my\xc3\xb6hempien aikojen pyhien karkotuksen pois Nauvoosta ja Illinoisista sek\xc3\xa4 ilmoitti katuvansa osavaltion asukkaiden osaa tapahtumissa.'